钦定古今图书集成/明伦汇编/官常典/第190卷 > 顾雍
## 钦定古今图书集成/明伦汇编/官常典/第190卷 > 顾雍

按《三国吴志》本传：“雍字元叹，吴郡吴人也。蔡伯喈从
朔方还，尝避怨于吴，雍从学《琴书》。州郡表荐，弱冠为
合肥长，后转在娄、曲阿、上虞，皆有治迹。孙权领会稽
太守，不之郡，以雍为丞，行太守事，讨除寇贼，郡界宁
静，吏民归服。数年，入为左司马。权为吴王，累迁大理
奉常，领尚书令，封阳遂乡侯。拜侯还寺，而家人不知”，
后闻乃惊。黄武四年，迎母于吴，既至，权临贺之，亲拜
其母于庭，公卿大臣毕会。后太子又往庆焉。雍为人，
不饮酒，寡言语举动。时当权常叹曰：“顾君不言，言必
有中。至饮宴欢乐之际，左右恐有酒失，而雍必见之，
是以不敢肆情。”权亦曰：“顾公在坐，使人不乐。”其见惮
如此。是岁，改为太常，进封醴陵侯，代孙邵为丞相、平
尚书事。其所选用文武将吏，各随能所任，心无适莫。
时访逮民间，及政职所宜，辄密以闻。若见纳用，则归
之于上；不用，终不宣泄。权以此重之。然于公朝有所
陈及，辞色虽顺而所执者正。权尝咨问得失，张昭因
陈听采闻颇以法令太稠，刑罚微重，宜有所蠲损。权默然，顾问雍曰：“君以为何如？”雍对曰：“臣之所闻，亦如
昭所陈。”于是权乃议狱轻刑。久之，吕壹、秦博为中书
典，校诸官府及州郡文书，壹等因此渐作威福，遂造
作榷酤障管之利，举罪纠奸，纤介必闻。重以深案丑
诬，毁短大臣，排陷无辜，雍等皆见举白，用被谴让。后
壹奸罪发露，收系廷尉。雍往断狱，壹以囚见雍，和颜
色问其辞状。临出，又谓壹曰：“君意得毋欲有所道？”壹
叩头无言。时尚书郎怀叙面詈辱壹，雍责叙曰：“官有
正法，何至于此！”雍为相十九年，年七十六，赤乌六年
卒。初，疾微时，权令医赵泉视之，拜其少子济为骑都
尉。雍闻，悲曰：“泉善别死生，吾必不起，故上欲及吾目
见济拜也。”权素服临吊，谥曰肃侯。长子卲早卒，次子
裕有笃疾，少子济嗣，无后，绝。永安元年，诏曰：“故丞相
雍至德忠贤，辅国以礼，而侯统废绝，朕甚愍之。其以
雍次子裕袭爵为醴陵侯，以明著旧勋。”

按注《江表传》曰：“雍从伯喈学，专一清静，敏而易教。伯
喈贵异之，谓曰：‘卿必成名，今以吾名与卿’。故雍与伯
喈同名由此也。”《吴录》曰：“雍字元叹，言为蔡邕之所
叹。”《江表传》：“权常令中书郎诣雍，有所咨访。若合雍
意，事可施行，即与相反复究论，为设酒食；如不合，雍
即正色改容，默然告退。权曰：‘顾公欢悦，是事合宜也；
其不言者，是事未平也。孤当重思之’。”其见敬信如此。
江边诸将各欲立功自效，多陈便宜，有所掩袭。权以
访雍，雍曰：“臣闻《兵法》戒于小利。此等所陈，欲邀功名
而为其身，非为国也。陛下宜禁制，苟不足以曜威损
敌，所不宜听也。”权从之。军国得失行事可不自非，面
见，口未尝言之。权嫁从女，女顾氏甥，故请雍父子
及孙谭。谭时为选曹尚书，见任贵重，是日权极欢，谭
醉酒，三起舞，舞不知止，雍内怒之。明日召谭诃责之
曰：“君王以含垢为德，臣下以恭谨为节。昔萧何、吴汉，
并有大功，何每见高帝，似不能言；汉奉光武，亦信恪
勤。汝之于国，宁有汗马之劳，可书之事耶？但阶门户
之资，遂见宠任耳，何有舞不复知止。虽为酒后，亦由
恃恩忘敬，谦虚不足，损吾家者必尔也。”因背向壁卧，
谭立过一时，乃见遣。